**Tájékoztató a „Safely in the night, biztonságban az éjszakában polgárőrökkel” elnevezésű projektről**

A Claudius Polgárőr Egyesület (Továbbiakban: Egyesület) 2004. március 19-én alakult meg Szombathely MJV közrend- és közbiztonság védelmének javítása céljából. Tagjaink átlag életkora megközelítőleg 40 év, fiatalos csapattal tevékenykedünk.

Az Önkormányzat támogatásával rendelkezünk egy irodával, mely közösségi térként is működik az Egyesület életében. Egyesületünk kiváló munkakapcsolatot alakított ki a városban működő illetékes rendvédelmi szervekkel, szervezetekkel, így a Szombathelyi Rendőrkapitánysággal, a VVKI Szombathelyi Katasztrófavédelmi Kirendeltségével, valamint a Szombathelyi Bűnmegelőzési, Közbiztonsági és Közrendvédelmi Bizottsággal és a Közterület-felügyelettel.

Polgárőreink jelen vannak a város majd minden pontján, fokozott járőrszolgálatot látnak el a szürke hétköznapok, valamint a hétvégék során. A figyelő, megelőző járőrszolgálatok alatt különösen a közterületek, parkok, játszóterek védelme, közbiztonsági vonatkozású kiadványok terjesztése, a lakosság közbiztonság érzetének javítása áll a középpontban. Egyesületünk rendelkezik egy gépjárművel, 2 db robogóval, melyeket a Készenléti Rendőrség adott át részünkre üzembentartói joggal. Sikeres pályázatoknak köszönhetően rendelkezünk 4 db kerékpárral.

Évek óta kiemelt feladatunknak tartjuk a tagság oktatását, ismereteinek bővítését. A képzésekben mindig segítséget kaptunk a Szombathelyi Rendőrkapitányságtól. Az egyik legnagyobb képzést 2019. május 25-én tartottuk, ahol a középpontban a közlekedésbiztonság állt. Ezen a képzésen a Szombathely városában tevékenykedő polgárőr egyesületek tagjai is részt vettek, melyhez Egyesületünk felvállalta a szervező szerepet. Az oktatást a Szombathelyi Rendőrkapitányság munkatársai tartották részünkre.

Úgy gondoljuk, hogy a gyermek- és fiatalkorúak bűnelkövetővé és áldozattá válásának megelőzésében jelentős szerepe van a családnak, a gyermek- és ifjúságvédelemnek, az oktató- és nevelő intézményeknek, a rendőrségnek és a civil szervezeteknek, így a polgárőrségnek is. A szolgálatok során számtalan esetben adtak tanácsot polgárőreink fiataloknak, akik szinte mindig pozitívan fogadták azokat, a nyári időszakban több alkalommal is felhívták a szórakozni vágyók figyelmét, hogy ha nagyon késői időpontban megtartott programon vesznek részt, akkor lehetőség szerint csoportosan menjenek és kerüljék a rosszul kivilágított, elhagyatott helyeket! Az elmúlt közel 20 év polgárőri szolgálat tapasztalata alapján úgy érezzük, hogy tagjaink hatékonyan tudnának segíteni a fiataloknak is.

Mindezekre tekintettel, a Claudius Polgárőr Egyesület célul tűzte ki, hogy egy külön projekt keretében fordít figyelmet az éjszakai életben a szombathelyi ifjúságra. Az Egyesület tervezi főként az éjszakai életben található, bajbajutott fiatalok segítését, egy külön tevékenység keretén belül, melynek a *„Safely in the night, biztonságban az éjszakában polgárőrökkel”* címet adjuk. Az Egyesület tagjai rendszeresen látnak el gyalogosan, vagy akár gépjárművel szolgálatot az éjszakai életben, amikor sok fiatallal találkoznak a város területén, akiket megcéloznánk a pályázattal. Terveink szerint a parkokban, játszótereken lévő fiatal csoportokat szólítanánk meg, mentális prevencióval, drogprevencióval, valamint, ha találkoznánk olyan bajbajutott fiatallal, akinek lemerült a mobiltelefonja, nem tud taxit hívni, nem tud adott esetben hazatelefonálni, akkor nekik is segítséget tudunk nyújtani, mert hisszük, hogy a hozzátartozók, barátok, akár szomszédok elérése, értesítése megnyugtató lehet nemcsak baj, vagy áldozattá válás esetén, hanem akkor is, ha csak azért telefonálnak haza, hogy mikor ér haza a fiatal, vagy akár hogy menjenek el érte. Úgy véljük, hogy a segítés bárhol megvalósulhat, ahol azt igénylik.

A fiatalokat segítő tevékenység érdekében tárgyi eszközök beszerzését tervezzük:

* A projekt keretén belül vásárolnánk egy „taktikai táskát”, azaz egy nagy kapacitású sürgősségi táskát, amiben lenne egy elsősegély doboz, power bank lemerült telefonokhoz, ártalom csökkentéshez ásványvíz, egyéb technikai eszközök.
* Az elsősegély részébe vásárolnánk gyógyszereket, mint például: görcsoldó, fájdalomcsillapító, különböző méretű sebtapaszok, öntapadó kötésrögzítőpólya, égési kötszer, sebfertőtlenítő, betadine, tisztasági betét, vércukorszint mérő, pulzoximéter, steril mull lap, izolációs fólia, vérzéscsillapító (cellox), olló, epipen oldatos injekció.
* A táskában több olyan technikai eszközt tárolnánk, amelyekre szükség lehet az éjszaka folyamán, ilyen például: power bank többféle csatlakozóval (tekintettel arra, hogy a fiatalok többségének IPhone típusú telefonja van), de akár egy kerékpár pumpa is.
* A próbaidőszak utáni tapasztalatok elemzését követően további eszközök vásárlására is sor kerülhet.

A célkitűzésünk elérésének érdekében, valamint, hogy a polgárőrök a szolgálataikat ezáltal színvonalasabban, egyúttal hatékonyabban láthassák el, úgy gondoljuk, hogy elengedhetetlen új ismeretek megszerzése és a meglévő tudásanyag bővítése. Ahhoz, hogy a projektben vállalt feladatokat el tudják végezni a tagok, nélkülözhetetlen, hogy egy speciálisabb felkészítésben részesüljenek. A felkészítések első ütemét 2023. december és 2024. február közötti időszakban tervezzük megtartani. A felkészítésbe szeretnénk bevonni a rendőrség szakemberein kívül a Szombathely MJV Önkormányzata Kábítószerügyi Egyeztető Fórumát (Továbbiakban: KEF), hiszen a KEF tagsága olyan szakmai és civil szervezeti tagokból áll, akik nemcsak a kábítószerügyi témával foglalkoznak, hanem a mentálhigiénés problémákkal is. Úgy gondoljuk, hogy a projektben résztvevőknek több-körös felkészítésen kell majd részt venniük, hiszen itt nem csak a mentális segítés lehet fontos, hanem legalább ennyire szükséges a jogi, egészségügyi és egyéb (technikai, informatikai, háztartási, stb.) mindennapi gyakorlati tudás is, mert véleményünk szerint olyan ember tud leginkább segíteni, aki motivált, céltudatos és érdeklődő, valamint a felebaráti szeretet iránt elkötelezett ember,

***A „Safely in the night, biztonságban az éjszakában polgárőrökkel” című projektünkkel*** bízunk benne, hogy emberségesen, támogatóan tudunk majd a segítségre szoruló fiatalok mellett állni, ide tartozik mindenekelőtt a „túlélést biztosító ellátás”, azaz az elsősegély csomagunk, valamint az adott helyzetben jelentkező szükségletek és testi, lelki problémák felmérése, lehetőség szerinti megoldásának segítése; a fiatalok nyomásgyakorlás nélküli meghallgatása. Bízunk benne, hogy adott esetben a fiatalokat azzal is tudjuk segíteni, hogy probléma esetén hova tudnak fordulni szakember segítségéért, hogy azt érezzék, hogy végre jó kezekbe kerülnek majd.

Szombathely, 2023. november 21.

 Kiss Viktória

 Claudius PE Elnök